Tidligere Tjøme kommune står sentralt i Tjøme-saken.  Foto: Brage Aronsen 
**Tjømesaken** er en pågående rettssak om påstått korrupsjon i byggesaksbehandling i tidligere Tjøme kommune i Vestfold. Saken startet i 2017 fordi hytteeiere på Hvasser reagerte på tilsynelatende forskjellsbehandling naboer i mellom og tok kontakt med media. Det ble reagert på at en tidligere overingeniør i kommunen sendte ut nabovarsel på vegne av et arkitektfirma, og at den som skulle behandle saken i kommunen hadde vært ansatt i det samme firmaet. Det ble reagert på *en nær kollegial relasjon mellom de to*. 

> Men det er noe som ikke er helt som det skal være på sommerøya. I strandsonen er det forbudt å bygge, men stadig dukker det opp nye større hytter, nye boder, nye tennisbaner eller et svømmebasseng. Noen har fått lov, noen har tatt seg til rette, eller fått hjelp til det. Hyttene til flere av Norges rikeste familier er trukket inn i en omfattende etterforskning. Og mens Færder kommune har opprettet et egen ulovlighetsavdeling for byggesaker, har Økokrim tiltalt en arkitekt og en tidligere byggesaksleder for grov korrupsjon. Byggesakslederen og hans etterfølger på kontoret på Tjøme er også tiltalt for grov uforstand i tjenesten. 
> 
> 
> Strandkongene. Første episode: Badegjestene. Podkast fra Tønsbergs Blad laget av Marie Olausen. 2021.
> 
> 

Bakgrunnen for saken er Tjømes popularitet som fritidskyst med idyllisk natur og godt klima og dermed høye priser for hytteeiendommer. Prisene for fritidseiendommer i dette sommerparadiset har de siste tiårene stadig satt nye rekorder. Strandloven begrenser mulighetene til å oppføre nye fritidsboliger i hundremetersbeltet. Eldre og enklere hytter med god beliggenhet har derfor blitt ettertraktet; i neste omgang ønsker eieren å erstatte en eldre umoderne hytte, deretter kommer kjellere, fasadeendringer, utvidelse, plattinger, brygger osv. Eiendommens "avtrykk" i naturen blir derfor stadig større. Mange typer tiltak i hundremetersbeltet krever dispensasjon fra kommunen og sakene skal forelegges fylkesmannen. Tjømesaken dreier seg om en rekke typer lovbrudd innen byggesak.

I flere saker hadde arkitektkontoret først fått godkjent hyttebygg gjennom politisk behandling, og deretter søkt om endringer og utvidelser som ble godkjent av saksbehandlere uten at politikere eller fylkesmann ble involvert.

En saksbehandler som hadde deltatt i en rekke kurs om plan- og bygningsloven i regi av fylkesmannen i Vestfold ble sparket av den nevnte overingeniøren etter å ha stilt spørsmål til sin sjef. Han er innkalt som vitne i saken.

NRK avslørte at byggesakslederen hadde tatt betalt for å fylle ut byggesaksdokumenter han behandlet selv. Det kom også fram at arkitekten tegnet hus for byggesakslederen uten å ta betalt. Tjenesten skulle ifølge Økokrim ha kostet kr. 50000.

Reportasjer i Tønsbergs Blad og NRK førte til at Økokrim grep tak i saken og i 2018 tok de ut tiltale mot de to hovedtiltalte for grov korrupsjon. En tredje person er tiltalt for grov uforstand i tjenesten. Saken ble i februar 2021 føres for Vestfold tingrett. Den fellende dommen ble anket, og ført først en gang for lagmannsretten, der tiltalte ble frifunnet. Klage på dommerpanelets sammensetting førte til ny behandling i Agder lagmannsrett, som i 2023 fant arkitekt Rune Breili og byggesaksleder Harald Svendsen skyldig i grov korrupsjon. Dommen er strengere enn påtalemyndighetens påstand og med hensyn til straff strengere enn tingrettens dom.

Tønsbergs Blad har formidlet at saken har ført til stor sendrektighet i behandling av byggesaker i Færder kommune som Tjøme nå er en del av. Ressursene i kommunens tekniske etat måtte i stor grad brukes annerledes fordi det i måtte opprettes 2016 en egen *ulovlighetsavdeling* for byggesaker. 150 gamle saker gås gjennom av kommunen. Færder kommune har anmeldt tre hytteeiere.

En journalist i Tønsbergs Blad har fått SKUP-prisen for sin innsats i gravende journalistikk.

Referanser
----------

1. ↑  Tjøme kommune må igjen vurdere habilitet – NRK Vestfold og Telemark – Lokale nyheter, TV og radio
2. ↑
3. ↑  «Arkitektnytt.no besøkt 7.10.2021». Arkivert fra originalen 6. oktober 2021. Besøkt 6. oktober 2021.
4. ↑
5. ↑   NRK Vestfold og Telemark
6. ↑
7. ↑  Dagens næringsliv 4.1.2023

Eksterne lenker
---------------

* NRK om Tjøme-saken
* SKUP Diplom for Tjøme-saken
* Aftenposten om Tjømesaken 8 juli 2019
* Dagens næringsliv om Tjømesaken
* Fredrik Holth: Tjømesaken og PBL
* Tønsbergs Blads podkast om Tjømesaken Arkivert 13. januar 2021 hos Wayback Machine.
* Om Tønsbergs Blads podkast om Tjømesaken